alexandrainst/scandi-wiki huggingface dataset:
Jessi Jamm og Jæja

Jessi Jamm og Jæja (franska: Jesse James) eftir Morris (Maurice de Bevere) og René Goscinny er 35. bókin í bókaflokknum um Lukku Láka. Bókin kom út árið 1969, en sagan sem hún hefur að geyma birtist fyrst í teiknimyndablaðinu Pilote fyrr á sama ári. Bókin hefur ekki komið út í íslenskri þýðingu.

Söguþráður 

Hinn alræmdi Jesse James veldur miklum usla í Missouri með banka- og lestarránum sem hann fremur í slagtogi með bróður sínum, Frank, og frænda, Cole Younger. Einkaspæjarastofnunin Pinkerton leitar liðsinnis Lukku Láka til að klófesta bófana sem eru flúnir til Texas. Þar sem Jesse og félagar hafa ekkert brotið af sér í Texas verður Lukku Láki þó að bíða átekta og fylgjast með ferðum þeirra. Bófarnir stefna til bæjarins Einskisgils (e. Nothing Gulch) og Lukku Láki stendur fyrir borgarafundi þar sem hann varar bæjarbúa við aðsteðjandi ógn. Jesse og félagar hafa hins vegar í hyggju að koma sér í mjúkinn hjá bæjarbúum og vinna traust þeirra áður en þeir láta til skarar skríða gegn banka bæjarins. Jesse sendir Lukku Láka fölsk skilaboð til að lokka hann burt úr bænum og á meðan rænir Jesse bankann. Í kjölfarið reynir Jesse að ræna lestina, en Lukku Láki kemur í veg fyrir það og hefur hendur í hári Cole Younger. Réttað er yfir Cole í Einskisgili, en lafhræddir bæjarbúar þora ekki öðru en að sýkna hann af öllum ákæruatriðum. Jesse og félagar ákveða þá að ráðast aftur á bæinn áður en þeir halda á brott.

Fróðleiksmolar 

 Einn frægasti byssubófi Villta Vestursins, Jesse James (1847-1882), er hér í aðalhlutverki, en hann hafði áður komið stuttlega við sögu í Óaldarflokki Jússa Júmm og Billa barnunga. Jesse James var frægasti meðlimur hins svonefnda James-Younger gengis, flokki óbótamanna sem rændu banka, lestir og póstvagna í Missouri, Texas og fleiri fylkjum Bandaríkjanna á árunum 1866-1876. Litríkur glæpaferill gerði Jesse James að alþýðuhetju í lifanda lífi, nokkurs konar Hróa Hetti Villta Vestursins, og í bókinni er gert stólpagrín að þeirri ímynd útlagans.
 Bókin er ein af sárafáum í bókaflokknum um Lukku Láka þar sem minnst er á Þrælastríðið sem háð var á árunum 1861-1865, en Jesse James barðist þar með her suðurríkjanna. Þrátt fyrir að sögusvið bókaflokksins séu Bandaríkin á seinni hluta 19. aldar er nánast alveg sneitt hjá umfjöllun um stríðið.
 Bróðir Jesse, Frank James (1843-1915), var raunverulega áhugamaður um William Shakespeare, en í bókinni vitnar hann sífellt í ýmis stórvirki enska skáldsins. Vitni að einu lestarráni bræðranna árið 1873 sögðu frá því að einn ræninginn hefði farið með línur eftir Shakespeare á meðan á ráninu stóð.
 Pinkerton stofnunin, sem kemur við sögu í bókinni, reyndi að hafa hendur í hári Jesse James. Árið 1875 réðust fulltrúar hennar á heimili James fjölskyldunnar í Missouri og lést ungur hálfbróðir Jesse í þeirri árás. Þessi misheppnaða aðgerð aflaði Jesse mikillar samúðar meðal almennings.
 Skafti og Skapti, leynilögreglumennirnir seinheppnu úr Tinnabókunum, eru greinilega fyrirmynd fulltrúanna Pínk og Púnk sem leita aðstoðar Lukku Láka í sögunni.

Lukku Láki
Myndasögur
Lygi

Lygi er fullyrðing sögð viljandi af einhverjum sem veit að hún er ósönn eða villandi. Lygarar kunna að nota lygar sér til framdráttar, til dæmis til að ráðskast með aðra til að öðlast eitthvað efnislegt eða tilfinningalegt. Almennt ber orðið „lygi“ neikvæða merkingu, og þeim sem mælir lygi gæti verið refsað á samfélagslegan hátt eða í alvarlegum tilvikum með lögsókn. Í öðrum tilfellum er þó heimilt eða jafnvel æskilegt að ljúga. Vegna þess að afleiðingar lyga geta verið alvarlegar hafa fræðimenn unnið misvel heppnaðir að aðferðum til að greina lygar frá sannleikanum.

Tegundir

Hvít lygi 
Hvít lygi kallast minniháttar lygi sem telst skaðlaus eða gagnleg til lengri tíma litið. Hvítar lygar eru oft notaðar í þágu annarra, til dæmis til að verja þá fyrir sannleikanum ef hann er sérstaklega særandi og að ekki vita hann skiptir litlu máli.

Meinsæri 
Meinsæri kemur fyrir þegar eiðbundinn einstaklingur lýgur fyrir dómstól. Meinsæri er glæpur þar sem vitnið hefur svarið að segja sannleikann og til þess að dómstóllinn haldi réttmæti sínu verður að gera ráð fyrir að vitni segi satt.

Skrök 
Skrök er lygi sem er ekki illa meint og hefur litlar sem engar afleiðingar.

Ýkjur 
Ýkjur eru þar sem grundvallarupplýsingar um eitthvað eru sannar, en ekki í eins miklum mæli og mælandinn gefur í skyn. Það er talað um að „teygja sannleikann“, það er að láta eitthvað hljóma mikilvægara eða áhugaverðara en það er í raun. Í mörgum tilfellum eru ýktar fullyrðingar ekki skildar bókstaflega.

Ærumeiðing 
Ærumeiðingar eru ummæli þar sem fullyrðing er sett fram sem kemur óorði á einstakling, fyrirtæki, hóp, ríkisstjórn eða þjóð, og getur verið glæpur. Ærumeiðing þarf ekki endilega að vera lygi.

Blekking
Paradísarkorn

Paradísarkorn eða stundum gíneupipar eru fræ plöntunnar Aframomum melegueta frá Vestur-Afríku. Fræin eru rauðbrún á lit og þroskast í 5-7 cm löngum rauðum fræbelgjum. Fræin eru notuð sem krydd og gefa piprað bragð með sítruskeim. Áður fyrr voru paradísarkorn oft notuð í staðinn fyrir pipar þar sem þau voru ódýrari. Piparströndin milli Mesuradohöfða og Palmashöfða í Líberíu dregur nafn sitt af paradísarkornum sem voru flutt þaðan út.

Paradísarkorn eru notuð í norðurafrískar kryddblöndur eins og Ras al-hanout og í litlum mæli til að krydda gin og ákavíti.

Pipar
Engiferætt
Camilla Plum

Camilla Plum (f. 19. september 1956) er danskur arkitekt, matgæðingur og höfundur matreiðslubóka. Hún hefur einnig stýrt sex matreiðsluþáttaröðum fyrir Danska ríkisútvarpið. Hún er dóttir danska verkfræðingsins og andspyrnumannsins Niels Munk Plum.

Á 10. áratugnum rak hún lífræna veitingastaðinn Cap Horn í Nýhöfn í Kaupmannahöfn. Frá 1997 hefur hún rekið lífræna búgarðinn Fuglebjerggaard í Helsinge. 

Danskir rithöfundar
Danskir arkitektar
Helsinge

Helsinge er bær í sveitarfélaginu Gribskov á höfuðborgarsvæði Danmerkur. Íbúar eru um 8200 (2018). Bærinn er höfuðstaður sveitarfélagsins. 

Bæir í Danmörku
Ólafsvíkurkirkja

Ólafsvíkurkirkja var vígð 19. nóvember 1967. Fyrsta kirkjan í Ólafsvík var reist á Snoppunni sama dag 1892. Með landshöfðingja bréfi 8. ágúst 1891 var Fróðárkirkja flutt til Ólafsvíkur. Ólafsvíkurkirkja hin eldri var vígð 26. mars 1893. Með  stjórnarbréfi 24. mars 1915 er Ólafsvíkursókn skipt og ní kirkja reist á Brimsvöllum. Núverandi kirkja í Ólafsvík, sem leysti hina eldri af hólmi, var vígð árið 1967. Ólafsvíkurprestakall varð síðan 1 sókn með tveimur kirkjum, í Ólafsvík og á Brimsvöllum.

Kirkjur á Íslandi
Ólafsvík
Ólafur Olavius

Ólafur Ólafsson (eða Ólafur Olavius) (1741-1788) var rithöfundur, útgefandi og fræðimaður. Hann var lengstum búsettur í Danmörku.

Ólafur fæddist á Eyri í Seyðisfirði í Norður-Ísafjarðarsýslu. Hann var Ólafsson en latínuseraði nafn sitt að lærðra manna sið þeirra tíma. Olavius brautskráðist úr Skálholtsskóla og réðst til læknanáms hjá Bjarna Pálssyni, landlækni 1762. Hann hóf Háskólanám í Kaupmannahöfn 1765 og brautskráðist með Bachalárspróf í heimspeki árið 1768. 

Ólafur skrifaði einkum rit og bækling á sviði athafnalífs til þess að hvetja Íslendinga til aukins framtaks. Merkustu rit hans eru Ökonomisk Rejse i giennem Island, þar sem atvinnuháttum Íslendinga á seinni hluta 18. aldar var lýst. Ólafur var meðal stofnenda Lærdómslistafélagsins. Hann stofnaði og prentsmiðju í Hrappsey á Breiðafirði sem var fyrsta prentsmiðja á landinu sem fékkst við útgáfu á veraldlegum bókmenntum. 

Ingibjörg, systir Olaviusar var amma Jóns Sigurðssonar forseta.

Íslendingar
Íslenskir fræðimenn
Íslendingar sem gengið hafa í Kaupmannahafnarháskóla
Lilium longiflorum

Klapparlilja (fræðiheiti: Lilium longiflorum) (Japanese: テッポウユリ, Teppouyuri), er upprunnin frá Ryukyueyjum (Japan). Lilium formosana, náskyld tegund frá Taiwan, var áður talin afbrigði af henni. Hún myndar stöngulrætur og verður um 1 m há. Blómin eru lúðurlaga, hvít og ilmandi.

Lýsing
Plönturnar verða frá um 50 sm til 1 m háar. Þær hafa löng lensulaga blöð, stakstæð. Blómgun er frá apríl til júní, og blómin hreinhvít á toppi stöngulsins. Stöngullinn er sívalur, með ummál um 5 sm.

Ræktun
Afbrigði tegundarinnar, L. longiflorum var. eximium, er hærra og kröftugra. Það er mikið ræktað til afskurðar blóma. Það hefur óreglulegan blómgunartíma í náttúrunni, og þetta er notað í ræktun, það gerir mögulegt að drífa hana til blómgunar á mismunandi tímum, svo sem á Páskum. Þetta afbrigði er stundum kallað Bermuda lily vegna þess að það er mikið ræktað í Bermúda til útflutnings.

Liljuætt
Banff-þjóðgarðurinn

Banff-þjóðgarðurinn (enska: Banff National Park) er elsti þjóðgarður Kanada. Hann var stofnaður árið 1885 í og er í Klettafjöllunum í Alberta. Þjóðgarðurinn er um 150 kílómetra frá borginni Calgary og er 6641 km² að stærð.

Frá þjóðgarðinum liggur þjóðvegurinn Icefields Parkway um fjalladali og norður til þjóðgarðsins Jasper. Þjóðgarðurinn á líka landamæri að þjóðgörðunum Kootenay í suðri og Yoho í vestri.

Miklir barrskógar og fjölbreytt dýralíf er í Banffþjóðgarðinum. Meðal trjáa eru blágreni, stafafura, hvítgreni, fjallaþinur,degli, elri, ösp og víðitegundir. Svartbjörn, elgur, hjartardýr, úlfur, klettafjallageit, múshéri og íkorni eru meðal spendýra.  Klettafjöllin ná yfir 3500 metra þar.

Á árunum 1890-1920 voru frumbyggjar á svæði þjóðgarðsins fluttir nauðungarflutningum.

Bærinn Banff er í Bow River dalnum og er miðstöð athafna í þjóðgarðinum. Annar bær er Canmore. Hvort tveggja eru skosk nöfn.

Lake Louise, Jökulruðningsvatn (Moraine lake) og Dalur hinna tíu tinda, Peyto Lake eru vinsælir ferðamannastaðir í þjóðgarðinum.

Tengill
Listi yfir þjóðgarða í Kanada

Heimild

Kanadískir þjóðgarðar
Þjóðgarðar í Alberta
Jasper-þjóðgarðurinn

Jasper-þjóðgarðurinn (enska: Jasper National Park) er í Klettafjöllum Kanada, nánar tiltekið í Alberta, vestur af borginni Edmonton. Hann er 10,878 km2 að stærð og stærsti þjóðgarðurinn í kanadísku Klettafjöllunum. Suður af Jasperþjóðgarðinum er  Banffþjóðgarðurinn og milli þeirra liggur þjóðvegurinn Icefields Parkway. Þekktir staðir innan þjóðgarðsins eru Maligne Lake, Columbia jökullinn (Columbia Icefield), Medicine Lake, Pyramid Lake og Athabasca Falls. Hæsta fjallið er Mount Columbia (3747 metrar).

Innan þjóðgarðsins eru miklir barrskógar, fjöll, jöklar, fossar, gljúfur og vötn. Einnig má finna hveri og steingervinga þar. Dýralíf er fjölbreytt og meðal spendýra eru: Bjarndýr, elgir, klettafjallageitur, úlfar, íkornar, múshéri,  múrmeldýr, vapítihjörtur og önnur hjartardýr.

Þjóðgarðurinn var stofnaður árið 1930 og var settur á lista heimsminjaskrá UNESCO 1984. Bærinn Jasper er miðstöð athafna og ferðamennsku innan garðsins.

Tengill
Listi yfir þjóðgarða í Kanada

Heimild

Kanadískir þjóðgarðar
Þjóðgarðar í Alberta
Fingers

Fingers eftir belgíska teiknarann Morris (Maurice de Bevere) og höfundinn Lo Hartog van Banda er 52. bókin í bókaflokknum um Lukku Láka. Bókin kom út árið 1983 og hefur ekki verið gefin út í íslenskri þýðingu.

Söguþráður 

Sagan hefst á því að stelsjúkur sjónhverfingamaður frá Evrópu, Fingers, er lokaður inni í fangelsi í Texas. Fingers er færður í fangaklefa með Daldónunum, en tekst að stela lyklum að fangaklefanum frá fangaverði og flýja ásamt Daldónunum. Nokkrum bankaránum síðar hefur Lukku Láki uppi á fimmenningunum og skilar Daldónunum í fangelsið, en fellst á að biðja ríkisstjóra Texas um að veita Fingers sakaruppgjöf. Ríkisstjórinn verður við því, en gerir Lukku Láka ábyrgan fyrir því að töframaðurinn haldi sig á mottunni. Þeir félagar lenda í klónum á herskáum Síuxa-indíánum, en ná að strjúka til nálægs bæjar. Þegar töframaðurinn hverfur ásamt miklum gullfarmi þarf Lukku Láki að hefja eftirför á nýjan leik. Hann hefur hendur í hári Fingers og fram fara réttarhöld yfir honum í bænum. Fingers nær hins vegar að koma sér í mjúkinn hjá eiginkonum dómarans og ríkisstjórans og réttarhöldunum lýkur með því að Lukku Láki er dæmdur í fimm daga fangelsi. Í kjölfarið ráðast indíánarnir á bæinn.

Fróðleiksmolar 

 Í sögunni um Fingers er Lukku Láki hættur að reykja og markar bókin þannig ákveðin þáttaskil í seríunni. Morris hlaut sérstaka viðurkenningu frá Alþjóðaheilbrigðismálastofnuninni árið 1988 fyrir framtakið. Líklegt er að viðskiptalegar ástæður hafi búið að baki ákvörðun Morris um að fjarlægja sígarettuna, en sama ár og bókin kom út hóf hann samstarf við bandaríska fyrirtækið Hanna-Barbera Productions um framleiðslu á teiknimyndum um Lukku Láka fyrir sjónvarp.
 Fingers er ein af þremur Lukku Láka bókum sem Morris teiknaði í samstarfi við hollenska höfundinn Lo Hartog van Banda (1916-2006). Hinar tvær eru Nitroglycérine og Chasse aux fantômes sem komu út árin 1987 og 1992. Í æviágripi Lo Hartog van Banda á hollensku vefsíðunni www.lambiek.net, sem er nokkurs konar alfræðirit um teiknimyndasöguhöfunda, kemur fram að Fingers sé almennt talin ein af bestu Lukku Láka bókunum sem komu út eftir lát René Goscinny. Sjálfum fannst Van Banda sér hafa tekist best upp með Fingers og taldi hinar tvær bækurnar síðri 

Lukku Láki
Myndasögur
AmabAdamA

AmabAdamA eða Amaba Dama er íslensk reggí hljómsveit. Hún hefur gefið út eina hljómplötu, plötuna Heyrðu mig nú sem kom út árið 2014.

Meðlimir 
Hljómsveitina skipa:
 Gnúsi Yones
 Steinunn Jónsdóttir
 Salka Sól Eyfeld
 Ellert Björgvin Schram
 Hannes Arason
 Hjálmar Óli Hjálmarsson
 Björgvin Ragnar Hjálmarsson
 Ingólfur Arason
 Elías Bjartur Einarsson
 Páll Sólmundur Eydal

Hljómplötur 
 2014: Heyrðu mig nú

Lögin á hljómplötunni 
 1. Heyrðu mig nú
 2. Eldorado
 3. Fljúgum hærra
 4. Gaia
 5. Hossa Hossa
 6. Babylonkirkja
 7. Óráð
 8. Berðu höfuðið hátt
 9. Hermenn
 10. Mannsháttur

Tilvísanir

Tenglar 
 Facebook

Íslenskar hljómsveitir
Yosemite-þjóðgarðurinn

Yosemiteþjóðgarðurinn (enska: Yosemite National Park) er þjóðgarður í Kaliforníu. Hann er meðal elstu þjóðgarða í heimi og er rúmir 3000 km2 að stærð. Klettaveggurinn El Capitan er meðal frægustu kennileita þar og sjötti og sjöundi hæsti foss í heiminum eru þar. 

Vaxtarsvæði risarauðviðar í Yosemite-dalnum í Kaliforníu var friðað árið 1864.

Tilvísanir

Bandarískir þjóðgarðar
Þjóðgarðar í Kaliforníu
Varnarmaður

Varnarmaður er leikmaður í íþróttum, til dæmis knattspyrnu eða handknattleik sem spilar aftarlega á vellinum og verst gegn sóknarmönnum í andstæðu liði.

Sjá einnig 
 Markmaður

Almenn íþróttahugtök
Nick Cave

Nicholas Edward "Nick" Cave (fæddur 22. september 1957) er tónlistarmaður, lagahöfundur, rit- og handritahöfundur. Cave ólst upp í Ástralíu en flutti síðar til Bretlands. Hann býr nú í Brighton.

Cave er best þekktur fyrir hljómsveit sína Nick Cave and the Bad Seeds en áður var hann í hljómsveitinni Birthday Party. Árið 2006 stofnaði hann bílskúrsrokkbandið Grinderman með Warren Ellis og öðrum meðlimum Nick Cave and the Bad Seeds. 

Einnig hefur hann samið kvikmyndatónlist með Ellis fyrir myndirnar: The Proposition (2005),(Cave átti þátt í handritinu líka), The Assassination of Jesse James by the Coward Robert Ford (2007), The Road (2009) og Lawless (2012). Árið 2014 kom út sjálfsævisögulega myndin 20,000 Days on Earth með Cave.

Cave hefur nokkrum sinnum spilað á Íslandi: 1986, 2002, 2006, , 2013 og 2019. Einnig hefur hann unnið með leikhópnum Vesturport.

Breiðskífur
The Boys Next Door
1979 : Door, Door
The Birthday Party
1980 : The Birthday Party
1981 : Prayers on Fire
1982 : Junkyard
Nick Cave and the Bad Seeds
1984 : From Her to Eternity
1985 : The Firstborn Is Dead
1986 : Kicking Against the Pricks
1986 : Your Funeral... My Trial
1988 : Tender Prey
1990 : The Good Son
1992 : Henry's Dream
1994 : Let Love In
1996 : Murder Ballads
1997 : The Boatman's Call
2001 : No More Shall We Part
2003 : Nocturama
2004 : Abattoir Blues/The Lyre of Orpheus
2008 : Dig, Lazarus, Dig!!!
2013 : Push the Sky Away
2016 : Skeleton Tree
2019 : Ghosteen

Grinderman
2007 : Grinderman
2010 : Grinderman 2

Tilvísanir

Ástralskir söngvarar
Muhammad Bassiri

Muhammad Sidi Brahim Sidi Embarek Basir (arabíska: سيدي سيدي إبراهيم مبارك محمد بصير) (fæddur 1942 eða 1944, hvarf 18. júní 1970) var leiðtogi í sjálfstæðishreyfingu Sahrawi-þjóðarinnar í Vestur-Sahara. Hann hvarf og var væntanlega tekinn af lífi af spænskum yfirvöldum vegna pólitískra skoðana sinna.

Lífshlaup 
Muhammad Bassiri fæddist í héraðinu Tan-Tan, sem í dag tilheyrir Marokkó en var um þær mundir hluti af Cabo Juby, landræmu milli Marokkó og Vestur-Sahara sem laut spænskri stjórn.

Árið 1957 fluttist hann til Marokkó, sem þá hafði nýverið öðlast sjálfstæði. Hann gekk í skóla í Marrakesh en hélt síðar til Kaíró í Egyptalandi til að nema íslömsk fræði og lærði síðar blaðamennsku í Damaskus í Sýrlandi. Hann sneri aftur til Marokkó árið 1966 þar sem hann stofnaði dagblaðið Al-Shihab (íslenska: Kyndillinn), sem hélt á lofti sjónarmiðum sjálfstæðissinna úr röðum Sahrawi-fólks.

Yfirvöld í Marokkó létu stöðva útgáfu blaðsins seint á árinu 1967 og fékk Bassiri þá leyfi spænskra yfirvalda til að flytjast til Vestur-Sahara, en honum hafði áður verið meinað um landvistarleyfi. Hann settist að í borginni Smara þar sem hann kenndi fræði kóranins.

Í Smara hófst Bassiri handa við að skipuleggja sjálfstæðishreyfingu sem þekkt varð undir heitinu Harakat Tahrir. Hreyfingin var í fyrstu leynileg en kallaði eftir lokum spænskra yfirstjórnar í Vestur-Sahara. Bassiri aðhylltist hugmyndafræði Gandhis um friðsamlega baráttu og vildi koma á umbótum með lýðræðislegum hætti, þrátt fyrir harðstjórn herforingjastjórnar Francos.

Endalok 
Þann 17. júní árið 1970 hóf Harakat Tahrir baráttu fyrir opnum tjöldum með friðsömum mótmælum gegn spænskum yfirráðum. Mótmælin fóru fram í Zemla-hverfinu í El Aaiún og eru í dag þekkt sem Zemla uppreisnin. Þau voru skipulögð sem andóf við skipulagðri göngu Franco-stjórnarinnar á sama tíma. Spenna milli mótmælenda og hermanna óx stig frá stigi og lauk með því að herinn handtók nokkra forystumenn og skaut á mannfjöldann.

Þegar hér var komið sögu hafði Bassiri yfirgefið mótmælin. Honum stóð til boða að flýja til Máritaníu en neitaði. Nóttina eftir var hann handsamaður af spænsku herlögreglunni og gaf vitnisburð fyrir herrétti þann 19. júní. Afdrif hans eru óviss eftir það, þótt almennt sé talið að hann hafi verið tekinn af lífi í fangelsi skömmu síðar. Spænsk stjórnvöld þrættu þó lengi fyrir það.

Með dauða sínum varð Bassiri fyrsti píslarvottur sjálfstæðishreyfingar Sahrawi og er álitinn faðir þjóðfrelsisbaráttunnar þar í landi.

Heimildir 

Saga Afríku
Vestur-Sahara 
Mannréttindafrömuðir
 Borgaraleg óhlýðni
Sjakalinn

Sjakalinn (franska: Chasseur de primes) eftir Morris (Maurice de Bevere) og René Goscinny er 39. bókin í bókaflokknum um Lukku Láka. Bókin kom út árið 1972, en sagan sem hún hefur að geyma birtist fyrst í teiknimyndablaðinu Pilote á sama ári. Bókin kom út á íslensku í útgáfu Frosks útgáfu árið 2019.

Söguþráður 

Lukku Láki handsamar eftirlýstan ræningja sem hann færir skerfaranum í bænum Fjöðurlundi til varðveislu. Þetta vekur athygli mannaveiðarans Rebba Rykfrakka sem dvelur í bænum við illan orðstír, en bæjarbúar hafa ímugust á mannaveiðurum þótt skerfarinn þurfi stundum að reiða sig á þjónustu þeirra. Þegar verðmætur foli hverfur frá hestabúgarði í nágrenni bæjarins verður eigandinn, hinn moldríki Hrossmar Flóki, æfur af reiði. Hann grunar indíánann Káta Kálf, sem hvarf úr þjónustu hans á sama tíma og hesturinn, um þjófnaðinn og heitir 100.000 $ í verðlaun hverjum þeim sem hefur uppi á indíánanum. Verðlaunaféð er fordæmalaust og Rebbi Rykfrakki hugsar sér gott til glóðarinnar. Lukku Láki og skerfarinn eru þó ekki sannfærðir um sekt indíánans og einsetja sér að finna hann á undan mannaveiðaranum, enda er viðbúið að Hrossmar Flóki muni ella hengja Káta Kálf án dóms og laga.

Fróðleiksmolar 

 Mannaveiðarinn er nokkurs konar óður Morris og Goscinny til spagettívestranna sem komu fram á sjónarsviðið á sjöunda áratug síðustu aldar. Þessar vestrakvikmyndir voru einkum gerðar af ítölskum kvikmyndaframleiðendum fyrir minna fé en tíðkaðist í Hollywood og voru margar teknar upp á Ítalíu og Spáni. Einna frægastar þessara mynda urðu myndir ítalska leikstjórans Sergio Leone sem skutu bandaríska leikaranum Lee Van Cleef (1925-1989) upp á stjörnuhimininn. Varð hann í kjölfarið ókrýndur konungur spagettívestranna. Rebbi Rykfrakki í sögunni um Mannaveiðarann er eftirmynd hans.
 Í bókinni gætir meira raunsæis en áður í lýsingu á aðstæðum frumbyggja Ameríku. Indíánarnir í sögunni eru fórnarlömb kynþáttafordóma og þurfa að hýrast á verndarsvæði og draga fram lífið með því að selja ferðamönnum minjagripi.
 Í sögunni setja indíánarnir upp sérkennilegar grímur sem bera svip skrímslis Frankenstein´s eða öllu heldur enska leikarans Boris Karloff (1887-1969) sem lék skrímslið í kvikmyndum á fjórða áratug síðustu aldar. Hann hét réttu nafni William Henry Pratt.
 Í bókinni kynnir Lukku Láki indíánann Káta Kálf sem sinn trygga félaga Tonto. Þetta er tilvísun til vestrahetjunnar The Lone Ranger sem birtist í sjónvarpsþáttum og kvikmyndum í Bandaríkjunum á fimmta og sjötta áratuginum.

Lukku Láki
Myndasögur
Højbro Plads

Højbro Plads er torg í Kaupmannahöfn. Torgið dregur nafn sitt af  Højbro sem var ein  af þeim brúm þeim sem tengdu Slotsholmen við aðra hluta borgarinnar. Á Højbro Plads er stytta af Absalon erkibiskupi.

Højbro Plads torgið var gert eftir brunann í Kaupmannahöfn árið 1795 en eftir brunann voru ákveðið að byggja ekki upp aftur á milli Færgestræde og Højbrostræde heldur skyldi þar vera opið svæði sem tálmaði útbreiðslu elds. Um 1800 var grænmetis- og blómamarkaður á  Højbro Plads. H.C. Andersen skrifaði árið 1870 ævintýriðHvad hele Familien sagde sem gerist þarna.
Styttan af Absalon erkibiskupi var sett upp árið 1902.

Tenglar 

 AOK
 Golden Days 

Kaupmannahöfn
MÍR (kvikmyndahús)

Kvikmyndahúsið MÍR eða Menningartengsl Íslands og Ráðstjórnarríkjanna er á vegum Bíó Reykjavíkur og er það núna staðsett á Hverfisgötu 105 í Reykjavík. Þar er sjálfstæðum kvikmyndum frá einstaklingum samansafnað og varpað á sýningatjald. Í húsi MÍR má meðal annars finna kvikmyndasali, sýningarsali og myndasafn..

Tilvísanir 	

Kvikmyndahús á Íslandi
Bíó Reykjavík

Bíó Reykjavík er Íslenskt félag sem ekki er rekið í gróðaskyni. Það var stofnað í febrúar árið 2002 í þeim tilgangi að veita vettvang fyrir kvikmyndagerðarfólk undirheimanna til að skjávarpa kvikmyndum þeirra. 

Félagið er með starfsemi í húsi MÍR þar sem finna má meðal annars kvikmyndasali, sýningarsali og myndasafn..

Tilvísanir 	

Íslensk félagasamtök
Gyðingar í Danmörku

Gyðingar í Danmörku eru gyðingar sem búsettir eru í Danmörku. Upphaf búsetu Gyðinga þar má rekja til þess að Kristján 4. danakonungur vildi auka velmegun en einn liður í því var að fá Gyðinga ættaða frá Portúgal til að setjast að í Danmörku. Hann bauð þeim skattafríðindi og gaf þeim leyfi til  að  klæða sig eftir eigin sið.

Gyðingdómur
Saga Danmerkur
Arundinarieae

Arundinariae er undirætt af bambus í grasaætt. Þessir viðurkenndu bambusar eru á svæðum með tempruðu loftslagi í austur Norður-Ameríku, Afríku sunnan Sahara, Suður Asíu og austur Asíu, og eru fjarskyld viðarkenndum bambus frá hitabeltinu (Bambuseae) og jurtkenndum bambus frá hitabeltinu (Olyreae).

Innan bambusa, Arundinarieae eru settir í eigin yfirættflokk, Arundinarodeae, með einum undirættflokk, Arundinariineae, með 30 ættkvíslum:

Acidosasa
Ampelocalamus
Arundinaria
Bashania
Bergbambos
Chimonobambusa
Chimonocalamus
Drepanostachyum
Fargesia
Ferrocalamus
Gaoligongshania
Gelidocalamus
Himalayacalamus
Indocalamus
Indosasa
Kuruna
Oldeania
Oligostachyum
Phyllostachys
Pleioblastus
Sarocalamus
Pseudosasa
Sasa
Sasaella
Sasamorpha
Semiarundinaria
Shibataea
Sinobambusa
Thamnocalamus
Vietnamocalamus
Yushania

Tilvísanir

 
Bambus
Stöð 2 Bíó

Stöð 2 Bíó er íslensk sjónvarpsstöð starfrækt af Sýn og sendir eingöngu út kvikmyndir. Bíóstöðin hét áður Stöð 2 Bíó og þar áður Bíórásin.

Íslenskar sjónvarpsstöðvar